

**ΑΝΑΚΟΙΝΩΣΗ ΝΗΠΙΑΓΩΓΩΝ ΕΡΑ**

Για την ΕΡΑ ο Δημόσιος χαρακτήρας του Νηπιαγωγείου και του Δημοτικού Σχολείου ήταν και είναι αναμφισβήτητος και αδιαπραγμάτευτος.

Είμαστε η μόνη παράταξη που **διεκδικεί 14χρονη ενιαία υποχρεωτική εκπαίδευση** και όχι 12χρονη υποχρεωτική εκπαίδευση και 2 χρόνια ξεχωριστά προσχολική εκπαίδευση, σαν να είναι το νηπιαγωγείο κάτι ξεχωριστό από την πρωτοβάθμια εκπαίδευση.

Η Εκπαίδευση των μαθητών 4 έως 6 ετών ήταν ανέκαθεν ενταγμένη στην Πρωτοβάθμια Εκπαίδευση. Τα Νηπιαγωγεία μαζί με τα Δημοτικά σχολεία αποτελούν τη βάση του εκπαιδευτικού μας συστήματος και δεν μπορεί κανένας Δήμαρχος ή ακόμα και η ένωση Δήμων (ΚΕΔΕ) να αποφασίσει για το μέλλον της εκπαιδευτικής πολιτικής της χώρας μας. **Η πρόταση της ΚΕΔΕ είναι έξω από κάθε νομικό πλαίσιο και αντίθετη με το άρθρο 16 του Συντάγματος που αναφέρει ρητά ότι η εκπαίδευση δεν μπορεί να ανατεθεί σε οποιουδήποτε βαθμού οργανισμού Τοπικής Αυτοδιοίκησης .**

Το ΥΠ.Π.Ε.Θ από το καλοκαίρι έκανε βήματα που δείχνουν τη θέληση της κυβέρνησης να αναβαθμίσει τα νηπιαγωγεία και τα δημοτικά : α) θεσπίζοντας τον Νέο Ενιαίο Τύπο Ολοήμερου Νηπιαγωγείου και Δημοτικού για όλα τα σχολεία της χώρας και β) νομοθετώντας το ωράριο των Νηπιαγωγών κατά αντιστοιχία με το ωράριο των Δασκάλων. Επίσης, πριν λίγες μέρες ο Υπουργός Παιδείας εξήγγειλε διετές υποχρεωτικό και δημόσιο Νηπιαγωγείο , το οποίο αποτελεί και ανάγκη της σύγχρονης ελληνικής κοινωνίας.

Η υπαγωγή των σχολείων στους Δήμους σημαίνει σπάσιμο του ενιαίου χαρακτήρα της εκπαίδευσης και στοχεύει στην οικονομική επιβάρυνση της ελληνικής οικογένειας με την αλλοίωση του δημόσιου και δωρεάν χαρακτήρα της Επιπλέον σηματοδοτεί τον υποβιβασμό της παρεχόμενης εκπαίδευσης και τη διάλυση των εργασιακών σχέσεων των εκπαιδευτικών. Με την υιοθέτηση της πρότασης, της ΚΕΔΕ η Δημόσια Παιδεία ως αγαθό και ως δικαίωμα, καταστρατηγείται. Αυτή η εφαρμογή, θα αποτελέσει την αρχή της αποκέντρωσης για όλη την εκπαίδευση καθώς εμμέσως οι δήμαρχοι ζητάνε την απορρόφηση κονδυλίων ΕΣΠΑ. με.

Θεωρούμε ότι η πρόταση της ΚΕΔΕ για ένταξη των νηπιαγωγείων και γενικότερα των σχολείων στους Δήμους, αφενός είναι έξω από κάθε νομικό πλαίσιο και αφετέρου είναι ανεδαφική διότι οι Δήμοι αδυνατούν να συντηρήσουν τις ήδη υπάρχουσες κτιριακές δομές των σχολείων της πρωτοβάθμιας και της δευτεροβάθμιας εκπαίδευσης και δεν είναι σε θέση να πληρώσουν ούτε και τα μισθωμένα σχολικά κτήρια με αποτέλεσμα να υπάρχουν νηπιαγωγεία αλλά και δημοτικά που έχουν δεχθεί έξωση, όπως συμβαίνει αυτή τη στιγμή σε νηπιαγωγεία της Χαλκίδας αλλά και σε άλλα σχολεία της χώρας.

Συνεχίζουμε να αγρυπνούμε και να διεκδικούμε,.

Το Νηπιαγωγείο άμεσα να συμπεριληφθεί στον ολιστικό σχεδιασμό για την Εκπαίδευση του 14χρονου Υποχρεωτικού Ενιαίου Σχολείου, με Δημόσια Δωρεάν Φοίτηση όλων των παιδιών μέσα σε κατάλληλο κτηριακό περιβάλλον με ανέγερση καινούργιων κτηρίων με σωστές προδιαγραφές.

Μείωση του αριθμού των νηπίων 1 προς 15 νήπια - προνήπια. με μόνιμο εκπαιδευτικό προσωπικό νηπιαγωγούς και μαζικούς διορισμούς.

Πρόσληψη του αναγκαίου επιστημονικού και βοηθητικού προσωπικού με δημιουργία τμημάτων ένταξης σε όλα τα Νηπιαγωγεία και παράλληλη στήριξη σε όλα τα παιδιά που την έχουν ανάγκη..

Νέο αναλυτικό πρόγραμμα που θα αναβαθμίζει την παρεχόμενη ποιότητα εκπαίδευσης και αγωγής.

Άμεση θεσμοθέτηση της Υποχρεωτικής Φοίτησης των παιδιών της ηλικιακής ομάδας 4 έως 5 ετών στο Δημόσιο Νηπιαγωγείο .

Να μην περάσει η οποιαδήποτε μορφή διάλυσης της πρωτοβάθμιας εκπαίδευσης θα μας βρει αντιμέτωπους.

Διεκδικούμε ουσιαστικές επιμορφώσεις των νηπιαγωγών και επαναφορά των διδασκαλείων

Αύξηση του μισθού μας και καταβολή της υπερωριακής αποζημίωσης για τις επιπλέον ώρες πέρα του διδακτικού μας ωραρίου.

Ο ΑΓΩΝΑΣ ΓΙΑ ΤΟ ΝΗΠΙΑΓΩΓΕΙΟ ΠΟΥ ΟΡΑΜΑΤΙΖΟΜΑΣΤΕ ΣΥΝΕΧΙΖΕΤΑΙ....

Η ΑΝΑΒΑΘΜΙΣΗ ΤΟΥ ΕΙΝΑΙ ΔΙΚΑΙΩΜΑ ΤΩΝ ΠΑΙΔΙΩΝ ΓΙΑ ΤΟ ΞΕΚΙΝΗΜΑ ΤΟΥΣ ΚΑΙ ΤΗΝ ΠΟΡΕΙΑ ΤΟΥΣ ΣΤΗΝ ΥΠΟΛΟΙΠΗ ΕΚΠΑΙΔΕΥΣΗ ΚΑΙ ΣΤΗΝ ΖΩΗ ΤΟΥΣ...